C 152/4
SL
Uradni list Evropske unije
6.4.2022
5.2 Iz nedavnega poročila inštituta McKinsey Global Institute (4) izhaja, da je zaradi skupnih posledic avtomatizacije in pandemije COVID-19 v malo- in veleprodajnem sektorju ogroženih več kot 5 milijonov delovnih mest.
To bi lahko prizadelo številne zaposlene ženske in mlade.
EU in države članice morajo stabilizirati gospodarstvo, poleg tega pa vlagati v nabor znanj in spretnosti teh delavcev, na primer z izboljšanjem poklicnega usposabljanja, izobraževanja, individualnih izobraževalnih računov in preusposabljanja.
Ciljno usmerjeno izpopolnjevanje bi sektorju omogočilo, da z usposabljanjem delavcev za uporabo digitalnih tehnologij obdrži velik delež svoje delovne sile, drugim delavcem pa bi se lahko s preusposabljanjem zagotovil dostop do zaposlitvenih priložnostih v drugih sektorjih.
5.3 Podporne ukrepe na področju zaposlovanja ter znanj in spretnosti v EU je torej treba preoblikovati, da bi omogočili enostaven in hiter dostop do financiranja za prestrukturiranje tega sektorja in bili kos spreminjajočim se potrebam po znanju in spretnostih, ki so posledica hitrejšega spreminjanja trga zaradi pandemije COVID-19.
Načrte za okrevanje je treba izkoristiti za izboljšanje znanj in spretnosti delavcev v malo- in veleprodaji, tako kot to velja za delavce v javnem sektorju.
6.
Industrijska strategija – maloprodajni ekosistem 6.1 Posodobljena industrijska strategija, ki jo je nedavno predstavila Evropska komisija (5), se po novem osredotoča na ključne ekosisteme, vključno z maloprodajnim in agroživilskim ekosistemom.
Trgovci na drobno in na debelo imajo v evropskem gospodarstvu in delovanju številnih drugih ekosistemov, kot je sektor logistike, ključno vlogo.
Digitalni in zeleni prehod morata prispevati k okrevanju po pandemiji COVID-19, trgovce na drobno in na debelo pa je treba obravnavati kot pomembne akterje v številnih ekosistemih, na primer spletnem trgovanju in logistiki.
Logistika je nepogrešljiv industrijski element za spletno trgovanje.
Njun odnos je simbiotičen, saj nobeden od obeh podsistemov ne more poslovati brez prispevka drugega.
Zato je v splošnem interesu, da logistični sektor raste v skladu s potrebami delavcev, potrošnikov in okolja.
6.2 Komisija je priznala, da je malo- in veleprodajni ekosistem eden od najmočneje prizadetih sektorjev in da se po potrebah po podpori naložbam uvršča na drugo mesto.
Trgovci na drobno in na debelo poslujejo z veliko prometa, visokimi fiksnimi stroški in nizkimi maržami (1–3 %), kar pomeni, da so posebno občutljivi za pomanjkanje likvidnosti.
Maja 2020 so bile izgube letnega prometa, povezane s prvim valom pandemije, v neživilskem maloprodajnem sektorju po ocenah 16- do 20-odstotne (250–320 milijard EUR).
Številna podjetja v malo- in veleprodajnem ekosistemu so utrpela veliko škodo zaradi vladnih omejitev, ki so jih prizadele neposredno ali posredno, na primer zaradi tega, ker so njihove stranke prenehale opravljati svojo dejavnost ali so zanje veljale omejitve gibanja.
Podjetja, ki poslujejo prek spleta, so lahko ublažila nekatere svoje izgube, a v zelo majhni meri.
Spletna prodaja se je močno povečala in se bo predvidoma še naprej povečevala, saj potrošniki pridobivajo izkušnje z nakupovanjem prek spleta.
6.3 Ekosistemski pristop zagotavlja ustrezen okvir, ki odraža tako zapletene povezave med sektorji in podjetji v posameznih vrednostnih verigah na enotnem trgu kot potrebo po tem, da se jim zagotovi podpora pri uspešnem digitalnem in trajnostnem prehodu ter prispevanju k strategiji za okrevanje.
Zasebna potrošnja predstavlja več kot 50 % bruto domačega proizvoda EU, trgovci na drobno in na debelo pa proizvajalcem zagotavljajo dostop do potrošniških in specializiranih trgov; potrošniki lahko kupujejo, kar potrebujejo, kar tvori neprekinjeno in bistveno dobavno verigo.
7.
Vloga maloprodajnega sektorja pri ohranjanju vitalnosti mestnih središč in podeželskih skupnosti 7.1 Trgovci na drobno so z leti pridobili zaupanje evropskih potrošnikov.
Zagotavljajo jim visokokakovostne proizvode po konkurenčnih cenah ter si nenehno prizadevajo za ustvarjanje in prenos novih učinkovitih rešitev, s katerimi bi podprli kupno moč potrošnikov.
Trgovci na drobno ustvarjajo okolju prijazne proizvode, ki prispevajo k trajnostni potrošnji, vendar je treba storiti več.
7.2 Maloprodajne trgovine so ključnega pomena tudi za ohranjanje vitalnosti mestnih središč in podeželskih skupnosti.
To dokazuje, kako družbeno pomembne so in bodo tradicionalne fizične trgovine.
Trgovci na drobno lahko opravljajo poštne, bančne in lekarniške storitve ter prispevajo k ohranjanju živahnosti lokalnih skupnosti.
Prazni maloprodajni prostori v nakupovalnih ulicah pomenijo neizogibno obsodbo mest na počasen propad, vandalizem in kriminal, prisotnost vaške trgovine pa lahko odloči o tem, ali se bo podeželska skupnost ohranila ali izgubila svoje prebivalce.
7.3 Evropski trgovci na drobno morajo biti sposobni povečati in pospešiti naložbe v avtomatizacijo, uporabniške vmesnike in umetno inteligenco, da bi ostali konkurenčni.
Podpora tem naložbam in povečanju spletne prodaje ter zlasti pomoč maloprodajnim malim in srednjim podjetjem ter dejavnostim v manjših mestnih središčih pri prehodu na spletno poslovanje bi preobrazbeno vplivali tako na lokalne skupnosti kot na možnosti preživetja in odpornost številnih maloprodajnih podjetij, ki se spoprijemajo z močno in vse bolj globalno konkurenco.
(4) (5)
The future of work in Europe (Prihodnost dela v Evropi) (mckinsey.com).
COM(2020) 102 final; COM(2021) 350 final.